Aanklagte word dalk teen Gordhan teruggetrekPravin Gordhan, die minister van finansies, Woensdag (26 Oktober 2016) tydens die aankondiging van sy mediumtermynbegrotingsraamwerk (MTBR) in die parlement Foto: Kopano Tlape/GCIS “Informele gesprekke” word tans gehou tussen Shaun Abrahams, die nasionale direkteur van openbare vervolging, beamptes in die nasionale vervolgingsgesag en prokureurs vir Pravin Gordhan, minister van finansies en sy twee medebeskuldigdes om die klagtes teen hulle te laat vaar, het City Press Sondag berig. “City Press het gister [Saterdag] verneem ŉ konsepbrief is deur Abrahams se kantoor opgestel waarin sy voorneme, om die aanklagte te laat vaar, genoem word,” berig die koerant. Die brief sal aan Gordhan en sy voormalige adjunkte by die Suid-Afrikaanse Inkomstediens, Oupa Magashula en Ivan Pillay, se prokureurs gestuur word voor hulle Woensdag in die hof moet verskyn. ŉ Senior beampte van die nasionale vervolgingsgesag, wat naby aan Abrahams is, en ŉ bron wat naby Gordhan en sy medebeskuldigdes is, het aan City Press bevestig die gesprekke word gehou om die aanklagte van bedrog teen Gordhan en ander te laat vaar, lui die City Press-berig. Lees alle vorige berigte oor Pravin Gordhan op Maroela Media.